ТиблэкIыгъи, тинепэрэ мафи зэрипхыгъ
Зиакъыл инкIэ лъэпкъым пэIутэу, ащ щыIэкIэшIу иIэным кIэгуIэу, зимафэ, зиилъэс пэпчъ ащ тезгъэкIуадэу щыIагъэр, кIэн-лэжьыгъэ къэзгъэнагъэр, зигупшысэкIэ, зишIэныгъэкIэ цIыфхэм къахэнагъэр хэтми насыпышIу — ыцIэ ныбжьырэу лъэпкъым къыготыщт, ыIэтыщт, щыгъупшэщтэп.
КIэрэщэ Тембот Джащ фэдэ зырыз дэдэхэу хэмыкIокIэжьыщт лъэгъошIу къэзгъэнагъэхэм, лIэшIэгъум зэ къэхъухэрэм ащыщ титхэкIошхоу КIэрэщэ Тембот Мыхьамэт ыкъор. Итхылъ пэпчъ — лъэпкъ гупшыс, лъэпкъ акъыл, лъэпкъ намыс — литературнэ саугъэт гъэчъыгъ. ТхакIом къыгъэшIэгъэ илъэс 85-м щыщэу 60-м къехъур тхэн-гупшысэным, илъэпкъ егъэшIэрэ гушъхьэгъомылэр гущыIэм ишъошэ анахь лъагэкIэ, гулъытэм ищэчэлъэ анахь инкIэ фызэIугъэкIэгъэным тыригъэкIодагъ.
ФэлъэкIыщтымкIэ КIэрэщэ Тембот къогъанэ ышIыгъэп: усагъэ, лъэпкъ фольклорым иугъоекIол-ушэтэкIуагъ, шIэныгъэ хьасэм хэтыгъ, иIахьэ ылэжьыгъ, лъэпкъ журналистикэм апэрэ лъэбэкъухэр фыхихыгъ, апэрэ адыгэ лъэпкъ гъэзетэу «Адыгэ макъэр» Тембот усэ-гимн зэдзэкIыгъэу, политикэ мэхьанэ ин зиIэ «ИнтернационалымкIэ» гъогу тырищагъ ыкIи илъэс 90-м къеблэгъагъэу гъэзетыр ащ рэкIо.
Адыгабзэр зылэжьыгъэр зытIокIэ, апэрэу шъхьэм къихьэрэр, тэ, непэ адыгабзэм рылажьэхэу, ащ Iоф дэзышIэхэрэм, адыгэ литературэм иапэрэ лъэпсэгъэуцоу, илIэшIэгъу ицIыф мафэу, ицIыф зафэу, адыгэ гупшысэр, адыгабзэр зыгъэбэгъуагъэу, зыгъэиныгъэу, ыбзэ лъэш IэшIукIэ зыгъэкIэрэкIагъэу,тиблэкIыгъи, тинепэрэ мафи адыгабзэмкIэ зэзыпхыгъэу КIэрэщэ Тембот ары.
Апэрэ адыгэ романэу лъэпкъ литературэм къыхэхьагъэм «Насыпым игъогу» Тембот цIэу зэрэфишIыгъэри аукъодыеу, ичыжьэрыплъагъэкIэ КIэращэм лIэшIэгъухэм апхырыкIыщтыгъ, изэчый ялыекIэ, иIэпэIэсэныгъэкIэ а зэкIэ зэфищэзэ, хъупхъэ иным ригъэуцощтыгъ. Адыгэ лъэпкъым шIоу хэлъыгъэ пстэур зэрэщылэжьэщтым, зэриухъумэщтым, зэраригъэшIэщтым тегъэпсыхьагъэу тхакIор мы чIым къызэрэтехъуагъэм щэч хэлъэп. КIэрэщэ Тембот бэ зылъэгъоу, зэхэзыхэу, зэхэзыфэу, зыщэчэу, зыпщыжьэу пстэури ыкIи зэхэзыпшэжьырэ IэпэIэсэшхуагъ, джары цIыфыгухэм зыкIалъыIэсыгъэр, непэрэ мафэхэми зыкIанэсы-рэр.
Лъэпкъ гупшысэр ыпсыхьагъ. ИпроизведениехэмкIэ зэкIэ адыгэм фэгъэхьыгъэр — итарихъ, ыбзэ, ишэн-хабзэ кIэзыгъэнчъэу ыухъумагъ, художественнэ шъошэ хэхыгъэм ригъэуцуагъ, адыгабзэр зэрэщытэу итворчествэкIэ ыгъэчъыгъ. Адыгабзэр зымышIэрэм е зэзгъашIэмэ зышIоигъом къырерэгъажь Тембот итхыгъэхэмкIэ, къэущыщт джащыгъум, илъэпкъ шъхьалъытэжьи къэнэфэщт.
Адыгэм иблэкIыгъэ, икъэкIощти КIэрэщэ Тембот ирассказхэм, повестхэм, романхэм къащыриIотыкIыгъ, лIэшIэгъухэр зэфищэнхэр, цIыф лъэпкъхэр зэригъэшIэнхэр, зэгуригъэIонхэр итворческэ кIочIэ лъэшкIэ фызэшIокIыгъ. ТхэкIошхом итхыгъэхэр хэти къытлъэIэсых, зыкъытагъэгъоты, тагъэгушхо. Ахэм шIур ахэпхъагъ, адыгэм идэгъугъэ, идэхагъэ гъуни-нэзи имыIэу ащыгъэунэфыгъ. Адыгэр дунаим шIур ыпхъынэу, щысэтехыпIэу къызэрэтехъуагъэр тхэкIошхом тшIошъ ыгъэхъузэ, ежь адыгэ лъэпкъыри сыдигъуи, тыдэрэ чIыпIи зыщыфэсакъыжьын, зыдэплъыхыжьын фаеу ешIы. ТхэкIо цIэрыIоу, СССР-м и Къэралыгъо премие илауреатэу, Адыгэ Республикэм инароднэ тхакIоу КIэрэщэ Тембот адыгэ лъэпкъыр къызэригъэлъэгъуагъэр, дышъэ хъупкъэу зэригъэуцугъэр зэрэмыушъокущтым, зэрэмыухъэфыщтым хэти зэрэтлъэкIэу тынаIэ тедгъэтыныр, Iоф дэтшIэныр, тыдэулэуныр — зэдытипшъэрылъ. Джащыгъум тиадыгабзи иныщт, лъэшыщт.
БЛАШЭ Нэфын.
